Sagunt celebra el 10é aniversari del Novembre Negre
30 d’octubre 2019

![Imagen 1](/media/bnsjeopp/32_c_novembre-negre-2019_v7_pages-to-jpg-0019.jpg)![Imagen 2](/media/myjjuxik/32_c_novembre-negre-2019_v7_pages-to-jpg-0025.jpg)

La regidoria de Joventut i Infància i la regidoria de Cultura de l'Ajuntament de Sagunt celebren el 10é aniversari de la Mostra de gènere negre Novembre Negre. Deu anys han passat des que l’Ajuntament de Sagunt posara en marxa este festival de gènere negre, pioner a la Comunitat Valenciana. Esta edició obrirà les portes el pròxim dissabte 2 i finalitzarà el 25 de novembre.

Fa tres anys es va decidir girar de manera definitiva els continguts al camp audiovisual, bàsicament al cinema, proposant un resum de les millors pel·lícules de la temporada. El cinema negre és la punta de llança del Novembre Negre, però com ja és habitual en la mostra, s'oferixen activitats per a tots els gustos, amb teatre, exposicions, música o gastronomia en un conjunt d'interessants propostes al voltant del gènere negre. Els organitzadors de NN19, en col·laboració amb les Associacions Culturals Nautilus, Philip & Sam i Àgora oferixen quasi un mes complet d'activitats culturals.

Les primeres cites arriben este dissabte, 2 de novembre, amb tres pel·lícules. El cicle de Cinema Infantil projectarà el film de Robb Letterman _Detective Pikachu_ a les 11.30 hores en el Casal Jove del Port de Sagunt per a diversió dels més menuts. A les 19 hores, el cicle Homenatge 50 Aniversari ha inclòs en la seua programació la pel·lícula de 1968 _La jungla humana_, de Don Siegel  interpretada per Clint Eastwood, Susan Clark, Don Stroud, Tisha Sterling que s'emetrà en VOSE en el Casal Jove del Port de Sagunt.

Diumenge 3 de novembre, a les 19 hores, el Centre Cultural Mario Monreal acollirà la pel·lícula triada en el mini-cicle Etern Michael Caine, _Un trabajo en Italia_. Es tracta d'un treball de Peter Collinson de 1969 interpretat per Michael Caine, Noël Coward, Benny Hill, Raf Vallone, Tony Beckley que va estar nominada a un Globus d'Or a Millor Pel·lícula Estrangera. S'emetrà en VOSE.

Quant a exposicions, el Casal Jove del Port de Sagunt n’inaugurarà dos el pròxim dissabte, 2 de novembre. La primera, _Diez años de NN_, subratlla alguns bons moments esdevinguts durant tot este temps. Visites d'autors, concerts de bandes i solistes o trobades d'escriptors. Durant este temps, NN s'ha convertit en un contenidor cultural que ha dinamitzat la vida de Sagunt. Eixe va ser l'origen i finalitat d'una mostra que, de manera subsidiària, ha col·locat Sagunt com a referent del gènere negre a Espanya, amb un festival de curtmetratges negres únic en la seua modalitat i un apartat de cinema amb el millor de la temporada. Estarà disponible del 2 de novembre al 22 de desembre.

D'altra banda, també el 2 de novembre s'inaugurarà l'exposició _Chicago. My kind of town_, amb la qual Novembre Negre ha volgut donar una ullada a la ciutat de Chicago i a la seua història criminal. Epicentre del gangsterisme des de quasi l'inici del segle XX, la “Ciutat dels Vents”, coneguda per les gèlides temperatures hivernals acompanyades d'aire polar, Chicago va veure nàixer l’_outfit_, el sindicat del crim més poderós dels Estats Units, amb permís de Nova York. Pel·lícules ambientades a la ciutat, autors com a W.R. Burnett, mafiosos de tot pelatge i l'omnipresent figura d'Al Capone, l'icònic rostre del mal; l'home que va posar en escac totes les estructures institucionals d'Illinois i va obligar l'FBI a crear una oficina dedicada únicament a desmuntar la seua organització i comandada per Eliot Ness. L'exposició estarà del 2 de novembre al 10 de desembre a la sala d'exposicions del Casal Jove del Port de Sagunt.

La resta de programació es pot consultar en la pàgina web del festival [Novembre Negre](https://www.novembrenegre.es/).

  

![](/media/t45f4lhy/32_c_novembre-negre-2019_v7_pages-to-jpg-0002.jpg)  
  
  

​

​

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-el-10e-aniversari-del-novembre-negre/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-el-10e-aniversari-del-novembre-negre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-el-10e-aniversari-del-novembre-negre/ "Linked In")
*   [](mailto:?body=https://aytosagunto.es/va/actualitat/sagunt-celebra-el-10e-aniversari-del-novembre-negre/)